
Bogáncs Kutya- és Kisállatotthon Alapítvány

Szakmai Beszámoló

Az alapítvány által működtetett kutya menhelyen elhelyezett állatok élelmezése, állatorvosi, állategészségügyi ellátása, örökbeadás: 
2011-ben 330 kutyát fogadtunk be, ebből 265 az esztergomi gyepmesteri telepről, 65 egyéb helyről került hozzánk. Ők többnyire balesetet szenvedett, azonnali állatorvosi ellátást igénylő vagy nagyon szorult helyzetben lévő állatok. 

Az állatok élelmezését az általunk vásárolt, illetve az adományként kapott élelemmel biztosítottuk. Ebben nagy segítséget nyújtott német partnerszervezetünk. 

Az állatok ellátását főként a menhellyel szerződésben álló állatorvos végezte, illetve az ivartalanításokban más orvos is segítséget nyújtott. 

2011-ben 317 kutyát adtunk örökbe és elmondhatjuk, hogy a szigorúbb feltételek felállítása óta az örökbeadások sikeresebbek, kevesebb probléma merül fel a kihelyezés után és elenyésző a visszahozatalok száma. Minden kutyát egyedi azonosítóval ellátva és hat hónaposnál idősebb kor esetén ivartalanítva adunk örökbe. Ebben az évben 210 ebet és 14 macskát ivartalaníttattunk. 
Honlapunkon folyamatosan megjelentetjük a gyepmesteri telepre kerülő állatok fényképét, ezáltal sok kutyának segítettünk az eredeti családjához visszajutni. 

A kölyök kutyák elhelyezéséhez több ideiglenes befogadóval állunk már kapcsolatban, ami ez előző évekhez képest nagy előrelépést jelent. 

Négy idős kutyánk van olyan elhelyezésben, hogy ellátásuk továbbra is az alapítvány feladata. 17 családot támogatunk a kutyatartásban, akik életkörülményeik megváltozása következtében kénytelenek lennének megválni kedvencüktől. 
A befogadott és örökbeadott kutyák nyilvántartásban szerepelnek és internetes honlapunk is  követi a befogadást és kiadást, valamint az esztergomi gyepmesteri telep állományának mozgását is. 

Felelős állattartásra való nevelés, ismeretterjesztés: 
Rendezvényeinken nagyobb hangsúlyt fektettünk arra, hogy a gyerekeket szólítsuk meg, ennek következtében az önkéntesek száma jelentősen megnőtt. 
Rendezvényeinken állatorvosi, tartási, ápolási, kiképzési tanácsadást szerveztünk szakemberek részvételével. 

A Föld és az Állatok Világnapja alkalmából több iskolában jártunk előadást tartani a felelős állattartásról. Ezek az előadások, játékos foglalkoztatások az általános iskolások körében nagy sikert arattak. 

Lakossági ivartalanítási akciónk már hagyománynak örvend és sokat segít a szemléletformálásban. 2011-ben 167 saját kutyát és macskát ivartalaníttattak a gazdák alapítványunk és az akcióban részt vevő állatorvosok támogatásával. 

Kutyaiskolánknak nagyon sok látogatója van, a kutyák és gazdák örömmel vesznek részt az oktatásban. Az iskolában folyó munka elengedhetetlen része a felelős kutyatartásra való nevelésnek és szemléletformálásnak. 

Az állandó 20-25 tagból sokan aktív kutyás sport versenyzők lettek és komoly eredményeket könyvelhetnek el maguknak. 
Rendezvények:
Két gazdikereső nyílt napot tartottunk. 

Megjelentünk több helyi és környező település rendezvényein – Pünkösdi vásár, Szent István Napok, Hídünnep, dorogi Kosbor Fesztivál, mogyorósbányai Nyárzáró Fesztivál

Kutyaiskolánk több házi és nyílt versenyt szervezett, valamint a K 99 vizsgarendszerben vizsgát is szerveztünk. 
Júniusban megrendeztük az immár nagy hagyománynak és érdeklődésnek örvendő Bogáncs Napot.

Kapcsolatok: 
Alapítványunk tagja a MÁTSZ-nak. Több állatvédő civil szervezettel ápolunk közvetlen kapcsolatot, egymás munkáját segítendő és továbbra is együttműködünk egy német állatvédő szervezettel is. 

Személyi feltételek, önkéntesek: 
A menhelyen élő kutyák ellátását hétköznap megbízási szerződés keretében egy kisvállalkozás, hétvégenként és ünnepekkor aktív tagjaink, önkénteseink biztosítják. 

Együttműködünk a Komárom-Esztergom megyei Kormányhivatal Párfogói Szolgálatával, ennek keretén belül közérdekű munkára ítélteket foglalkoztatunk főleg beruházási, karbantartási munkák végzéséhez. 
Jelenleg 11 aktív felnőtt, és kb. 18-22 aktív gyermek önkéntesünk segíti munkánkat. Ezen kívül nagyobb munkákhoz, rendezvényhez sok embert tudunk megmozgatni. 

Beruházások: 
2011- ben befejeztük a szociális helyiség építését. Kialakítottunk két új kennelt, többet felújítottunk. 8 új kutyaólat készítettünk el. Felépült egy zárt, fűthető lábadozó épület a beteg, illetve fertőző állatok számára. Elkezdtük a nem rozsdamentes vasanyagból készült kennelek felújítását. Elkészült egy faépület, amely alkalmas a kutyaiskola eszközeinek biztonságos tárolására.
Jelen közhasznúsági jelentést a Felügyelő Bizottság előzetes véleményével egyetemben az alapítvány Kuratóriuma 2012. május 29-i ülésén elfogadta és egy példányát az ülés jegyzőkönyvéhez csatolta. A Közhasznúsági Jelentés az alapítvány honlapján közzétételre kerül, valamint megtekinthető az alapítvány Csapási dűlőben lévő menhelyén. 

Esztergom, 2012. május 29. 

